钦定古今图书集成/明伦汇编/官常典/第303卷 > 何维柏
## 钦定古今图书集成/明伦汇编/官常典/第303卷 > 何维柏

按《明外史》本传：“维柏，字乔仲，南海人。嘉靖十四年进
士。选庶吉士，授御史。雷震谨身殿言，四海困竭，所在
流移，而所司议加赋，民不为盗不止。因请罢沙河行
宫、金山功德寺工作，及安南问罪之师。帝颇嘉纳。寻
引疾归，久之，起巡按福建。二十四年五月，疏劾大学
士严嵩奸贪，罪比之李林甫、卢杞。且言‘嵩进顾可学’”、
盛端明修合方药，邪媚要宠。帝震怒，遣官逮治。士民
遮道号哭，维柏意气自如。下诏狱，廷杖，除名，家居二
十馀年。隆庆改元，召复官，擢大理少卿。迁左佥都御
史。疏请“日御便殿，召执政大臣谋政事，并择大臣有
才德者，与讲读儒臣更番入直。宫中燕居，慎选谨厚
内侍，调护圣躬，俾游处有常。幸御有节。非隆冬盛寒，
毋辍朝讲。”报闻，进左副都御史。母忧归。万历初，还朝，
历吏部左、右侍郎，极言鬻官之害。御史刘台劾大学
士张居正，居正乞罢维柏，倡九卿留之。及居正遭父
丧，诏吏部谕留。尚书张瀚叩维柏，维柏曰：“天经地义，
何可废也？”瀚从之而止。居正怒，取旨罢瀚，停维柏俸
三月。旋出为南京礼部尚书。考察自陈，居正从中罢
之。卒，谥“端恪。”